钦定古今图书集成/明伦汇编/官常典/第006卷 > 马融忠经 > 《尽忠章第十八》
## 钦定古今图书集成/明伦汇编/官常典/第006卷 > 马融忠经 > 《尽忠章第十八》

天下尽忠，淳化行也。君子尽忠，则尽其心；小人尽忠，
则尽其力。尽力者则止其身，尽心者则洪于远。故明
王之理也，务在任贤。贤臣尽忠，则君德广矣。政教以
之而美，礼乐以之而兴，刑罚以之而清，仁惠以之而
布，四海之内，有太平音。嘉祥既成，告于上下。是故播
于《雅》《颂》，传于无穷。